**Dôvodová správa**

1. **Všeobecná časť**

Ministerstvo zdravotníctva Slovenskej republiky (ďalej len ,,MZ SR“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov.

V návrhu nariadenia vlády sa zaraďuje Nemocnica Malacky do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu do 31. decembra 2023. Tým dôjde k preklenutiu obdobia, kedy začne plnohodnotne pracovať urgentný príjem Nemocnice Bory.

Návrh nariadenia vlády ďalej umožní zaradenie Fakultnej nemocnice Trnava do siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu. Fakultná nemocnica Trnava bola doteraz zaradená do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu. Uvedenou úpravou dôjde k skvalitneniu a rozšíreniu poskytovania zdravotnej starostlivosti na urgentnom príjme.

Predložený návrh nariadenia vlády má negatívny vplyv na rozpočet verejnej správy. Nemá vplyv na životné prostredie, vplyv na informatizáciu spoločnosti, manželstvo, rodičovstvo a rodinu a vplyv na služby verejnej správy pre občana. Nepredpokladá sa vplyv na podnikateľské prostredie ani sociálne vplyvy.

Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, inými zákonmi a ďalšími všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Vzhľadom na dĺžku legislatívneho procesu a potrebu nadobudnutia účinnosti nariadenia vlády od 31. marca 2023 sa materiál predkladal v skrátenom medzirezortnom pripomienkovom konaní.